जयपुर। जयपुर में घर-घर से कचरा संग्रहण कर सफाई व्यवस्था को फिर से लागू किया जाएगा। इसके लिए संभवत: अगले सप्ताह तक टेंडर जारी होने की उम्मीद है। जयपुर में यह व्यवस्था दो बार फेल हो चुकी है। पुराने शहर में घर-घर से कचरा एकत्र कर रही कंपनी ए टू जेड सफाईकर्मियों के विरोध और अव्यवस्थाओं के कारण काम छोड़कर जा चुकी है।
इससे पहले मानसरोवर में भी घर-घर कचरा संग्रहण की योजना फेल हो गई थी। अजमेर में भी ठेका लेने वाली कंपनी इस व्यवस्था को शुरू नहीं कर पाई।
स्वायत्त शासन विभाग के निदेशक ताराचंद मीणा ने सोमवार को अहमदाबाद के कंसलटेंट पी.यू. आसनानी, जयपुर नगर निगम के मुख्य कार्यकारी अधिकारी जगरूपसिंह यादव, स्वायत्त शासन निदेशालय की मुख्य लेखाधिकारी आरती बागोटिया, संबंधित इंजीनियरों, बीकानेर और उदयपुर नगर निगम के स्वास्थ्य निरीक्षकों के साथ कचरा निस्तारण
व्यवस्था पर चर्चा की।
जयपुर के लिए चार पैकेज
ताराचंद मीणा के अनुसार जयपुर के सभी 7 जोन के लिए कुल 4 पैकेज तैयार किए गए। इनमें पैकेज वन में डोर टू डोर कचरा कलेक्शन, पैकेज टू में ट्रांसपोर्टेशन, तीन में डिपो से कचरा कलेक्शन और पैकेज चार में प्रोसेसिंग एवं डिस्पोजल शामिल है। साथ ही कंपनी सेवापुरा और लांगड़ियावास में दो डिस्पोजल प्लांट भी लगाएगी। सेवापुरा में ही प्रोसेसिंग से बचे कचरे के निस्तारण के लिए सेनेटरी लैंड फिल साइट भी बनेगी।
तीन शहरों में दो पैकेज
बीकानेर, उदयपुर और अजमेर में घर-घर कचरा संग्रहण का प्रावधान नहीं है। यहां केवल दो पैकेज रखे हैं। इनमें डिपो से कचरा कलेक्शन एवं ट्रांसपोर्टेशन और पैकेज टू में प्रोसेसिंग एंड डिस्पोजल शामिल है। जबकि कोटा शहर के लिए केवल कचरा प्रोसेसिंग एंड डिस्पोजल का ही प्रावधान रखा गया है।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva